Deputatul Cristian Ichim a explicat, pe Facebook, motivele pentru care candidaturile sale și ale REPER la Primăria și, respectiv, Consiliul Local Bacău, nu pot fi aprobate. Partidul are însă candidați la Consiliul Județean Bacău.
„Din motive exterioare activității de organizare a filialei REPER Bacău sunt nevoit să îmi retrag candidatura de la Primăria Municipiului Bacău, împreună cu echipa de consilieri locali”, a declarat parlamentarul băcăuan.
Le mulțumesc tuturor celor care au fost alături de noi. Din păcate, printre semnăturile de susținere s-au strecurat și câteva liste “toxice” care nu pot fi validate și astfel candidaturile noastre nu se pot aproba.
Vestea bună este că toate proiectele pe care REPER Bacău le propune pentru viitorul Bacăului pot fi duse mai departe de candidații noștri la Consiliul Județean.
Rămân în continuare alături de oamenii din comunitățile județului Bacău. Nu voi lăsa acest mic impediment să ne schimbe dorința de a contribui la un viitor mai bun, ACASĂ.
– deputat Cristian Ichim – REPER Bacău